Spelers glo met bottels gesteek toe eindfluitjie blaasArgieffoto (Foto: hirobi/Pixabay) Drie klubrugbyspelers het Saterdag ná die blaas van die eindfluitjie in ’n Super 14-wedstryd steekwonde opgedoen toe ondersteuners glo die veld bestorm en lede van die besoekende span aangeval het. Die wedstryd het op die Pellsrus Sportterrein in Jeffreysbaai in die Oos-Kaap plaasgevind. Alle hel het losgebars toe die PE Harlequins glo in die doodsnikke van die wedstryd punte aangeteken en die Jeffreysbaai Rugbyklub op hul tuisveld met 24-22 geklop het. Kol. Priscilla Naidu, woordvoerder van die polisie, sê oproerige ondersteuners het die veld bestorm en spelers van die PE Harlequins aangeval. Daar word beweer dat sommige spelers met gebreekte bottels bygedam is. “Drie spelers is gesteek en het behandeling op die toneel ontvang. Slegs een saak van aanranding met die doel om ernstig te beseer is tot dusver aanhangig gemaak,” sê Naidu. pic.twitter.com/6zOdvjzaVs — Club Rugby In Eastern Cape (@clubrugbyec) March 9, 2023 Luidens ’n brief van die Oostelike Provinsie Rugbyunie, wat Maroela Media onder oë gehad het, is die Jeffreysbaai Rugbyklub se tuiswedstryde sedert die voorval met onmiddellike inwerkingtreding opgeskort hangende ’n ondersoek na die oorsaak van die voorval, asook oor wie verantwoordelikheid daarvoor behoort te aanvaar. “Hierdie voorval is betreurenswaardig en dit is inderdaad ’n hartseer dag vir die rugbyfamilie van die Oostelike Provinsie. Hierdie soort gedrag word ten sterkste veroordeel,” sê Maasdorp Cannon, president van die Oostelike Provinsie Rugbyunie, in die brief. Nóg die rugbyunie nóg die onderskeie rugbyklubs kon teen Maandagmiddag vir kommentaar bereik word.